Predkladacia správa

Uznesením vlády SR č. 317/2002 bolo Ministerstvo práce, sociálnych vecí a rodiny SR poverené funkciou riadiaceho orgánu pre vypracovanie Jednotného programového dokumentu NUTS II – Bratislava Cieľ 3 ako finančného nástroja na zabezpečenie využívania zdrojov Európskeho sociálneho fondu v oblasti rozvoja ľudských zdrojov, zvyšovania zamestnanosti, zamestnateľnosti a rozvoja celoživotného učenia. 

Jednotný programový dokument NUTS II – Bratislava Cieľ 3 predstavuje ucelený programový dokument obsahujúci  vecné zameranie činnosti v oblasti ľudských zdrojov,  predpokladaný finančný plán, vrátane participácie slovenskej strany a príspevku z ESF a implementačné ustanovenia informujúce o systéme riadenia, kontroly a monitorovania údajov.

	Jednotný programový dokument NUTS II – Bratislava Cieľ 3 obsahuje základnú charakteristiku kraja, analýzu situácie v oblasti ľudských zdrojov v Bratislavskom kraji, definuje globálny cieľ, špecifické ciele, navrhuje priority a opatrenia, prostredníctvom ktorých chce dosiahnuť určené ciele.

Účasť Bratislavského kraja na predvstupovej pomoci EÚ v oblasti podpory zamestnanosti a rozvoja ľudských zdrojov nebola vedená samostatne, preto kvantifikácia podielu tohto kraja na celkových alokovaných zdrojov nie je možná. Prehľad projektov v rámci predvstupovej pomoci programu Phare na podporu zamestnanosti a rozvoja ľudských zdrojov v Slovenskej republiky je uvedený v prílohe sektorového operačného programu Ľudské zdroje, ktorého riadiacim orgánom je Ministerstvo práce, sociálnych vecí a rodiny SR. Väčšina týchto projektov je v čase vypracovávania tohto programového dokumentu v realizačnej fáze, a preto nie je možné vykonať ich hodnotenie, resp. kvantifikáciu ich dopadu na riešenie danej problematiky.

Indikatívny finančný plán vyjadruje podiel Spoločenstva, národných verejných zdrojov a národných súkromných zdrojov na financovaní priorít Jednotného programového dokumentu NUTS II – Bratislava Cieľ 3. Na implementáciu priorít a opatrení tohto programového dokumentu je alokovaná finančná čiastka 39,9 MEUR. Na prioritu č. 1 je navrhnutých 50% a na prioritu č. 2 je navrhnutých 50 % z rozpočtu vyčleneného na realizovanie priorít. Financovanie opatrenia technickej pomoci predstavuje 2,5 % podiel zo zdrojov ESF určených na financovanie celého Jednotného programového dokumentu NUTS II – Bratislava Cieľ 3. 

Súčasťou materiálu je taktiež ex-ante overenie doplnkovosti pre Cieľ 3. V zmysle článku 11 všeobecného nariadenia doplnkovosť je jedným zo zásadných princípov čerpania finančnej pomoci z Európskej únie. 

Podstatou pri overovaní doplnkovosti je skutočnosť, že prostriedky ESF nesmú nahrádzať verejné alebo iné rovnocenné štrukturálne výdavky členského štátu a zároveň musí členský štát zabezpečiť, že priemerné ročné výdavky programovacieho obdobia (t.j. 2004 – 2006) musia byť najmenej rovné priemerným ročným výdavkom v danej oblasti dosiahnutým v predchádzajúcom období (t.j. 2000 – 2001).

Ex-ante overenie doplnkovosti výdavkov na aktívnu politiku trhu práce v rokoch 2004 – 2006 bude doplnené až po vypracovaní Doplnkov programov.

Ustanovenia pre riadenie, implementáciu a hodnotenie Jednotného programového dokumentu realizovaného v rámci Cieľa 3 v Slovenskej republike  sú vypracované v súlade s nariadením Rady č. 99/1260/ES (ďalej všeobecné nariadenie), ako aj v súlade s nariadením č. 01/438/ES, ktoré upravuje implementáciu nariadenia Rady č. 99/1260/ES pokiaľ ide o systémy riadenia a kontroly pomoci poskytovanej v rámci štrukturálnych fondov. 

Riadenie, implementácia a kontrola programového dokumentu budú zároveň realizované v súlade s platnými právnymi predpismi na území Slovenskej republiky. Nadväzne na tento právny rámec si riadiaci orgán vydáva vlastné usmernenia platné pre všetky ním riadené články. Tieto vzťahy budú spracované v audit traile. Činnosť pracovných pozícií bude upravená v manuáloch procedúr.

V súlade s článkom 9 všeobecného nariadenia bolo uznesením vlády SR č. 617/2002   Ministerstvo financií SR určené ako jediný platobný orgán pre štrukturálne fondy Európskej únie na roky 2004 – 2006. Hlavnou úlohou platobného orgánu je certifikácia výkazov výdavkov konečných prijímateľov, predkladanie žiadostí o poskytnutie prostriedkov z Európskej Komisie a vyplácanie finančných prostriedkov konečným prijímateľom. 

Na základe  článku 35 všeobecného nariadenia sa monitorovací výbor zriaďuje do troch mesiacov po rozhodnutí o príspevku z ESF. Monitorovací výbor pre programový dokument bol zriadený na princípe partnerstva dňa 28. augusta 2002 v súlade s uznesením vlády SR č. 678/2002.

Vykonávanie pomoci bude zároveň vychádzať z programového doplnku, ktorý realizuje programovú stratégiu a priority a obsahuje podrobné prvky programu na úrovni opatrení vypracovaných členským štátom a upravených podľa potreby monitorovacím výborom, ako to navrhuje riadiaci orgán. Definuje pre každé opatrenie  konečného príjemcu, finančný plán, spôsob kontroly, monitorovacie ukazovatele, špecifické ciele, očakávané výsledky a dopad, kritériá na výber projektov a aktivity na zaistenie publicity. Každé opatrenie v programovom doplnku by malo byť spojené s jednou z oblastí využitia štrukturálnych fondov. 

Dokument MPSVR SR „Stratégia podpory rastu zamestnanosti na základe reformy sociálneho systému a trhu práce“ počíta od roku 2004 s vytvorením špecializovanej štátnej správy v oblasti sociálnych vecí a služieb zamestnanosti a so zmenou systému financovania aktívnej politiky trhu práce. Nadväzne na uskutočnenie uvedenej inštitucionálnej zmeny prejdú kompetencie v oblasti finančného riadenia Jednotného programového dokumentu NUTS II – Bratislava Cieľ 3 na orgány špecializovanej štátnej správy v oblasti sociálnych vecí a služieb zamestnanosti. Pripravované zmeny vo financovaní aktívnej politiky trhu práce sú v materiáli zohľadnené vo forme kofinancovania realizácie priorít a opatrení uvedeného v tabuľke na str. 46.

Materiál bol vypracovaný v spolupráci s Krajským úradom práce Bratislava a generálnym riaditeľstvom Národného úradu práce. Sú v ňom zapracované pripomienky Bratislavského samosprávneho kraja a akceptovateľné pripomienky uplatnené v rámci medzirezortného pripomienkového konania. V rámci rozporového konania bol dosiahnutý súhlas dotknutých rezortov s neakceptovaním tých pripomienok, ktoré sú vyhodnotené ako neakceptované.

Materiál sa predkladá na rokovania vlády SR bez rozporov.